हसो सावन म धुर्रा उड़ावत देख किसान के मुंह ले थूक नई लिलावत हे। पाछू खाल पानी कम गिरे रिहीस फेर थोर-बहुत होगे रिहीस हे। कईसनों कर के गुजारा कर लीन। आसो चिरई-चिरगुन घला पानी बर तरस जाही। नदिया म धार नई रंेगे हे। तरिया सुख्खा हे। का होही आगू भगवान जाने?
किसान पाछु साल के करजा म लदाये हावय ऐसो पंचांग अऊ मौसम विभाग दोनो ह गजब पानी बताय रिहिस। किसान करजा-बोड़ी करके बावत त कर डारे हे। निदई-कोड़ई, दवा-दारु डार के करजा ला अऊ बढ़ा डारे हे। आधा सावन निकलैया हे खेतखार, तरिया-नदिया एक-एक बूंद पानी बर तरसत हे। पाछु माघ ले लेबल डाउन चालू होगे रिहीस। अब त कतको ट्यूबवेल बंद होगे हे। कहूं अइसने रइहि त पानी पीये बर तरस जहीं।
अब गुने के बेरा हे। जेन हिसाब ले हमर देस म अंधाधुंध पेड़ ल काटत हे। जेखर ले अवैया बेरा म पर्यावरन ल भारी खतरा हे। जंगल ले बनस्पति के बैपार अऊ जंगल काट के बस्ती बसाय म रोक लगना चाही। बिना कुछु सोचे समझे ईमारती लकड़ी बर जंगल के जंगल ल साफ करत जात हे। जंगल ल ठेका म कटई बर देय के पहिली कानून बनय के जतका पेड़ कांटय, कम से कम ओतका नवा पेड़ बाढ़ जय रांहय। जंगल बर कानून त हावय फेर कानून के पालन नई होत हे। येखर पाछु नेता, ठेकादार, सरकारी करमचारी मन के लालच अऊ मिलीलगत हे। जंगल ल पेड़ माफिया मन ले जादा नुकसान होवत हे। सरकार ह कहूं गंभीर रहितीस त येमा लगाम लगाय जा सकत रहिस हे।
खेत-खार के पेड़ ल दू पइसा के लालच म किसान काट के अपने गोड़ म टंगिया मारत हे। जब ले दू-तीन फसल लेय-ला लागे हे खेत मन म रुख राई दिखबे नई करय। पहिली भर्री खेत के पेड़ ल जलाय अऊ काम बर काटयं। धनहा के पेड़ ल बढ़ोत रिहीन। धनहा के मेड़ भर नहीं खेत के बीच म घला पेड़ राहय। अब त खेत-खार म गिनती के पेड़ बाचे हांवय। कहूं अईसने कटई चलत रहिही त मनखे ह दतूवन बर तरस जाही। पेड़ काटत भर हावय लगैया कोनो नईये। आज एखरे परिणाम आय के अभी ले अइसन दिन देखे ल मिलत हे।
आज के दस-बीस साल पहिली पीये बर कुंआ अउ नहाये-खोरे बर तरिया म निस्तारी करयं। गांव मन के तरिया ह त बांचे हे फेर कुंआ देखे ल नइ मिलय। कुंआ के पटई म सरकार के योजना के हाथ हे। गांव-गांव म हेन्ड पंप लगा के ठेकेदार ल फायदा देवाई अऊ कुआं ल पटवादीन। होना का रहिस हे कुंआ के साफ-सफाई ऊपर ले पानी बरसने नइ करही त धरती ले पानी कहां से निकलही। थोर-बहुत बरसे तेनो ह नरवा-नदिया म बोहा जाथे। धरती म जाबे नई करय। गली-खोर म क्रांक्रटी बीछ गेहे। बांचे-खाचे गलीखोर म क्रांकीट बिछाये के तियारी चलत हे।
सरकार ह रैन हार्वेल्टर बनाय के योजना लाय हावय फेर कागज म चलत हे। मंै तो कहिथवं जतका तरिया, कुंआ बाचे हे ओही ल बचाये के जरूरत हावय। तरिया के ऊपर म घाट बनाय जाय। बरसात के पानी गांव के गांव म रोके के बेवस्था होही तभे भलई हो सकत हे। जिंखर मेर पानी बरोबर हे तेन-मन बिना सोचे समझे पानी ल बोहात हे। बिना टोंटी के नल चलत रहिथे। सैकड़ों लीटर पानी म मोटर-गाड़ी धो के पानी के बरबादी करत हे। अइसन पानी के बरबादी ल रोके के जरूरत हे। ये काम बर सामाजिक संगठन अऊ सरकार ल धियान देना चाही।
राजकमल दररीहा
थान खमरिया
hne_Deva hne_Deva hne_Deva hne_Deva hne_Deva hne_Deva mar_Deva awa_Deva